
Zaloda: auxiliara linguo da nekonocato 


autoro: Gonçalo Neves 
(gneves64@gmail.com) 
linguo: Ido 


Kelka tempo ante nun me recevis surprizanta mesajo de nekonocato, qua signatis 
per la nomo Abelardo Moro. La mesajo, en tote korekta Ido, koncernis nova auxiliara 
linguo, kompozata da mea korespondanto ja de plu kam kin yari. Segun l'autoro, 
Zaloda, la nomo dil projeto, esas mixuro ek du vorti: zamin («Tero»), del Persiana 
Oa), e valoda («linguo»), de la Latva. Do la nomo signifikas ulo simila a «linguo 
di/de Tero», forsan analoge a, o sub influo da, Lingwa de Planeta. 

Pri l'autoro 1psa me savas preske nulo. Quankam depos ta unesma kontakto me 
korespondas sat ofte kun lu, til nun il revelis nek sua profesiono nek mem sua 
nacionaleso, malgre mea iInsistanta questioni. Me saveskis nur ke il esas experta 
iterlinguisto habitanta Mexikia ja de sat longa tempo. Segun la nomo, il povus esar 
Italiano tam bone kam Hispano o mem “Kataluno, nam moro signifikas «“mauro» en 
la tri frata lingui. Homi de mea generaciono (me naskis en 1964) probable memoras 
la nomo di Aldo Moro, Italiana politikisto, membro dil partiso Kristana Demokratio 
ed olima chef-ministro, qua kidnapesis en 1978 dal terorista organizuro Reda Brigadi 
ed asasinesis pos 55 dii de kaptiteso. Kad Abelardo Moro esas nura pseudonimo, per 
qua la linguifero vizas homajar l'olima martiro? Me ne savas. Pluse, hazardale o ne, 
moro esas anke la nomo di “Nijer-Konga linguo parolata en Sudan. Ka anke to esas 
signifikiva? Me ne savas. 

Abelardo studus plura auxiliara lingui e ja de longe praktikas precipue tri de li 
(Ido, Esperanto ed Interlingua). Quankam ica tri lingui multe plezas a lu, il 
interesesas anke pri “panglosi, t.e. pri auxiliara lingui qui cherpas sua materiaro ne 
nur del kustumala fonti Latina, Romanal, Slava e Germanal, ma anke de altra origini, 
de omna kontinenti. Il do analizis plura panglosi. Inter olci, Pandunia e LdP maxim 
plezas a lu, precipue la unesma, ma 1il ne prizas certena principi e detali (exemple, 
troa akumuleso di monosilabi, eufonio ne sempre priorigata, ecesiva egardo dil 
Chiniana ed Angla, kelka gramatikal traiti ya bone injeniita ma nenatural e 
komplikanta), do 1l rezolvis facar sua propra explori e probi sur la feldo panglosa. Il 
advere aspiris trovar ulsorta “panglosa Interlingua”, nome, pangloso en qua ne nur la 
radiki, ma anke la tota gramatiko, quankam cherpita de plura fonti, esus senecepte 
natural, do linguo, en qua l'1nterveno dal autoro — o plu bone, kompilero — esus 
minima, ed en qua mem irga eventual subtilajo gramatikal — ulafoye necesa, pro la 
komplexeso dil idei e nocioni transmisenda — esus frukto ne de habila e ciencoza 
experti linguifera, ma de spontana developeso en la lingui natural. 

Del studu ed experimenti da Abelardo rezultis plura projeti plu o min embrional 
(Lugima, Basima, Monatal, Mondasprak, Sapil, Wikota), til ke lu abutis a Zaloda, qua 
stabileskis ed elaboresis dum cirkume kin yari. Por selektar la vortaro 1l guidis su 
precipue per yena principi: internacioneso, eufonio, harmonio, klareso, kantebleso, 
dicernebleso, apteso por poezio e rimifo, regional equilibro e nekonfliktiveso inter 
radiki (t.e. absoluta manko di homonimi). Internacioneso, evidente, esas tre 
egardenda en linguo auxiliar, ma en Zaloda ol ne sempre esas infalible priora. Inter 
plura radiki internaciona, ordinare selektesas la maxim eufonioza e la maxim 
komoda. Kaze ke nula internaciona radiko esas sat eufonioza, lore selektesas radiko 
min internaciona o mem neinternaciona. Tala procedo posibligas la existo, en Zaloda, 
di radiki de “mikra” o “min granda” lingui, de Amerika, Afrika, Azia e mem Oceania, 
qui tote ne havus plaso en Zaloda se on egardus nur linternacioneso, exemple: 
mutima, «kordio», tre bela vorto de Luganda, linguo parolata da c. 5 milion homi en 
Uganda, e modimo, «deo», de Sesotho, linguo parolata da c. 13 milion homi en 
Lesoto e Sud-Afrika. En certena kazi selektesas ne un ma plura radiki, qui divenas 
perfekta sinonimi, exemple, apelsin e portokal, «oranjo», ambi internaciona (anke la 
radiko oranje existas en Zaloda, ma nur por la konocata koloro, segun l'exemplo di 
plura lingu1). En altra kazi selektesas mem plura vorti ne kom perfekta sinonimi, ma 
kom vorti (tre) simil-senca e havanta single sua partikulara nuanco (exemple, por 
«bestio» existas en Zaloda adminime sep tala vorti). 

Altra principo quan Abelardo enuncis a me esas la t.n. «grupala kohero». To 
signifikas ke vorti apartenanta al sama semantikala grupo prefere havez komun 
origino (de lingui parenta o mem del sama linguo): exemple, en Zaloda omna 
nombro-vorti esas Romanal e preske omna personal pronomi esas Indoneziana. Anke 
l'antonimi, kande posibla, sequas tal principo. 

Abelardo dicernas «regional internacioneso» de «mondal internacioneso». 
Exemple, segun lu, safar(i) esus bona kandidato por expresar la nociono 
«voyajo/voyajar» (quale en LdP e Pandunia), ma “quoniam ica internaciona radiko 
aquiris partikulara nuanco en multa lingui en la tota mondo, esas preferinda rezervar 
ol por indikar nur ta partikulara nuanco ma ne la generala koncepto. Pro la sama 
motivo, la radiko guru prefere expresez la partikulara nociono quan ol aquiris 
internacione («spiritala maestro»), ma ne la generala senco «docero», por qua on 
prefere serchez altra radiko. Analoge, lima esus bona kandidato por «kin» (quale en 
Noxilo), ma ica radiko prefere rezervesez pro indikar la chefurbo di Peru. 

Koram varianti dil sama internaciona radiko, Abelardo ordinare preferas formo ne- 
monosilaba e finanta per vokalo. Pro to Zaloda havas banana (quale Ldp) vice banan 
(quale Pandunia), domu (del Sardiniana), vice dom (quale Tceqli, Pandunia e LdP), 
treno (del Italiana e Greka), vice tren (quale Pandunia e LdP), supa (del “Kroata, 
“Bulgara e “Rumana) vice sup (quale LdP), edc. 








Primum non deturpare, «unesme ne deformar», yen la moto quan Abelardo judikas 
kom observenda lor selekto di radiki. To signifikas ke en Zaloda ne existas vorti 
inventita o mutilita pro komodeso. Li omna esas tal qual en la fonto-lingu1, kun 
exakte la sama pronunco e, multafoye, anke la sama ortografio. Exemple, buku, 
«libro», ne esas adapturo o deformuro del Angla book, nam ol existas tal qual en la 
Indoneziana ed altra “Austroneziana lingui (del Nederlandana boek), same kam en 
Chichewa (del Angla). En tre poka kazi Abelardo tamen preferis formi «mezal» inter 
du lingui, nam «tal-quala-vorti», segun lu, esus min eufonioza, min Internaciona o 
min rikonocebla, exemple: rosinol, «naktigalo», de la Franca rossignol e Portugalana 
rouxinol; nokla, «fingro-artiko», del Italiana nocca ed Angla knuckle; yesil, «verda», 
del Turka yeşil e “Kazaka xacıı. 

Yen, exemple, la prego «Patro nia» en Zaloda, kun suba vortopa (do ne tre 
eleganta!) Ido-tradukuro: 


Padar kami som ada ni surga, 

patro ni(a) qua trovesas ye (la) cielo 

Mugi nama kamu dikudusin. 
povez-eventar-ke nomo tu(a) santigesas 
Musi rajakunta kamu hamuy. 
povez-eventar-ke regno tu(a) venas 

Mugi volya kamu digawin 
povez-eventar-ke volo tu(a) facesas 

Ni zamin seperti ni surga. 

ye (la) tero same-kam ye (la) cielo 

Mugi kami gawna rezeki kami elke dina 
povez-eventar-ke ni recevas (la) entratenivo ni(a) (di) singla dio 
Dan chatfi kosa kami ba, 

e pardonar ofenso ni(a) ez 

Seperti kami chafi pekosa kami. 
same-kam ni pardonas ofensero ni(a) 

Noli vodi kami ke dalam goda, 

ne-volez duktar ni ad-internajo (di) tento 
Tapi librekan kami dari zoypa ba. 

ma liberigar ni de (lo) mala ez 


La supera texto konsistas ek 33 vorti e 38 morfemi de 22 lingui. Ek olci, 17 (c. 
45%) esas Indoneziana (ada, dalam, dan, dari, di, goda, kami, kamu, kan, kudus, 
nama, pe, raja, rezeki, seperti, surga, tapi). La ceteri venas de la sequanta lingui: 
“Afrikansa (elke), Betawi (in), Cheka (ke), Chichewa (zoypa), Chiniana (ba), 
Finlandana (kunta), Hispana (libre), Javana (mugi), Kannada (dima), “Kechua 
(hamuy), Kroata (vodi), Latina (noli), “Lituana (gawna), Persiana (zamin), 
“Slovena (volya), Somali (chafi), Sueda (som), Swahili (kosa), Tagalog (gawin), 
Tajik (padar), Yoruba (ni). 

Segun Abelardo, la generala vortaro di Zaloda devenas de plu kam 100 lingui, inter 
qui l'Indoneziana esas klare preponderanta (c. 18%), sequata dal Hispana (c. 5%) e 
da mikra grupi kun single c. 4% (Turka, Japoniana, Polona), c. 3% (Kroata, Araba, 
Latina, Italiana) e c.2% (Rumana, Greka, Cheka, Hindi, Persiana, Chiniana, 
Tagalog). Il argumentas ke ulgrada prepondero (ma ne dominaco!) da determinita 
fonto-linguo o linguaro esas dezirinda, por ke l'auxiliara linguo havez ulsorta «korpo, 
limfo e spirito». Luaopinione, I'Indoneziana/Malaya esas tre apta kandidato por ta 
rolo, nam olua morfemi esas nevariiva e sengenra e, maxIm-granda-parte, sensexua, 
bone dicernebla, facile pronuncebla e harmonioza segun sua kombino ek vokali e 
konsonanti. Pluse, olua vortaro prizentas agreabla equilibro ek fonti Austroneziana, 
Sanskrita, Europana, Persian ed Araba 

Do me tre kurioze expektas plua developeso di Zaloda! 





— glava (testa) hitay 
ka=~  €-€-— widna oko (mata) 
poski nanishi 
boyun usta 
halkum (poma Adam) menton 
kifua puyam 
payudara 
(dzudzu) braso 
ukondo 
naba 
avanbraso 
(dilbis) 
mimba 
| chuklo 
liske kamay 
— finga 


penis / vulva 
muslo 


zanu 
betis 
gamba 


glezna 
pada 
zotey 

